C 132/98
SL
Uradni list Evropske unije
14.4.2023
četrtek 6. oktobra 2022
19. ceni ruske državljane, ki obsojajo vojno; obsoja aretacijo tisoče miroljubnih protestnikov s strani ruskih oblasti in poziva k njihovi takojšnji izpustitvi; 20. poziva Komisijo, Evropsko službo za zunanje delovanje in države članice, naj začnejo razmišljati o tem, kako v prihodnosti sodelovati z Rusijo in ji pomagati k uspešnemu prehodu iz avtoritarnega režima v demokratično državo, ki se bo odrekla revizionističnim in imperialističnim politikam; meni, da bi bil prvi korak lahko ta, da bi institucije EU sodelovale z demokratičnimi ruskimi voditelji in civilno družbo ter pridobivale podporo za njihov program demokratične Rusije; podpira ustanovitev demokratičnega vozlišča za Rusijo, ki ga bo gostil Evropski parlament; 21. opozarja, da je do podvodnih eksplozij na plinovodih Severni tok prišlo ravno takrat, ko je bil odprt novi baltski plinovod, ki prek Danske povezuje Norveško s Poljsko; meni, da te eksplozije niso naključje in da je vse več ugibanj, da je šlo za načrtovano in namerno dejanje državnega akterja; meni, da eksplozije kažejo, kako nevarna je bila naraščajoča odvisnost od ruskih fosilnih goriv in da je uporaba energije kot orožja eskalirala na višjo raven; poziva države članice, naj izboljšajo in se prednostno posvetijo zaščiti ključne evropske infrastrukture, med drugim priobalnih plinovodov in kablov, povečajo njeno odpornost proti zunanjim napadom ter še naprej prispevajo k odpornosti partneric EU v vzhodni Evropi in na Zahodnem Balkanu; poziva države članice, naj opravijo preiskavo o sabotaži plinovodov Severni tok; meni, da so namerne podvodne eksplozije okoljski napad na EU; 22. poziva EU in njene države članice, naj sodelujejo z mednarodnimi organi pri zbiranju dokazov ter naj podprejo in spodbujajo pristojnost Mednarodnega kazenskega sodišča in preiskovanje vseh vojnih hudodelstev, storjenih na ozemlju Ukrajine od 20. februarja 2014 dalje; 23. poziva k ustanovitvi ad hoc mednarodnega sodišča za kaznivo dejanje agresije proti Ukrajini, na katerem bodo sodno preganjani Putin ter vsi ruski civilni in vojaški uradniki in njihovi zavezniki, odgovorni za načrtovanje, začetek in vodenje vojne v Ukrajini; 24. obsoja večplastno rusko strategijo za pripravo, spodbujanje in širjenje lažnega in izkrivljenega diskurza ter neoimperialistične ideologije „ruskega sveta“ po vsem svetu; poziva EU in njene države članice, naj sankcionirajo ruske subjekte, posameznike in druge zaveznike, ki širijo ruske dezinformacije, ter sprejmejo dodatne ukrepe za boj proti ruski uporabi informacij kot orožja; 25. naroči svoji predsednici, naj to resolucijo posreduje Svetu, Komisiji, podpredsedniku Komisije/visokemu predstavniku Unije za zunanje zadeve in varnostno politiko, vladam in parlamentom držav članic, Svetu Evrope, Organizaciji za varnost in sodelovanje v Evropi, Uradu visokega komisarja Združenih narodov za človekove pravice, Uradu visokega komisarja Združenih narodov za begunce, Mednarodni organizaciji za migracije, Mednarodnemu odboru Rdečega križa, Mednarodnemu kazenskemu sodišču, predsedniku, vladi in parlamentu Ukrajine, predsedniku, vladi in parlamentu Ruske federacije ter beloruskim oblastem.